@ श्री अनिल गुप्ता जी, सबसे पहले तो लेख की पसन्दगी के लिए धन्यवाद। दूसरा धन्यवाद इसलिए भी कि आप संघ के प्रशंसक होते हुए भी एक शिष्ट भाषा का प्रयोग कर संवाद कर रहे हैं अन्यथा वेब साइटों पर लेख लिखने के बाद संघ के समर्थकों/ प्रशंसकों, और सदस्यों के जिस गाली गलौज भरी भाषा में तर्कविहीन पत्र मिलते हैं, वे संघ की संस्कृति के उत्पादों का परिचय देते रहे हैं[आप विस्फोट डाट काम पर मेरे लेखों पर प्राप्त टिप्पणियां देख सकते हैं]। संघ से जुड़े लोगों में लोकतांत्रिक भावना नहीं होती, वे असहमति तो दूर किसी को बात तक नहीं करने देना चाहते। यही फासिज्म का लक्षण होता है। आपने संवाद में रुचि ली इसके लिए में आपका आभारी हूं। आभारी में प्रवक्ता डाट काम का भी हूं जो पत्र के साथ आईपी एड्रेस तक देता है इससे छद्म नाम से गाली बकने वाले अपनी पूंछ दबा लेते हैं। आपके पत्र के सन्दर्भ में मेरा विनम्र निवेदन इस प्रकार है- 1- मेरे ऊपर जनवादी होने का कोई ठप्पा नहीं लगा अपितु यह हिन्दी उर्दू के लेखकों का एक संगठन है जिसकी सदस्यता मेंने पूरी तरह से सोच समझ कर ली है, और यदि कोई इसके गलत होने और दूसरा बेहतर विकल्प होने को समझा दे तो मैं कभी भी उसे छोड़ सकता हूं, कृप्या आप विचार करें कि ठप्पा लगा होने की आपकी भाषा क्या प्रकट कर रही है। 2-जनवादी विचारधारा से कौन कब किसका दामाद या समधी या साला स्खलित हो गया इससे उसका मूल्यांकन करना ठीक नहीं है। आज भी दुनिया भर में सबसे अधिक लोग इसी विचारधारा में आस्था रखने वाले हैं और इससे बेहतर वाद अभी सामने आना शेष है। सूची गिनाते समय पता नहीं आपका ध्यान इस तरफ क्यों नहीं गया। दुनिया में किसी एक विषय पर अगर सर्वाधिक पुस्तकें उपलब्ध हैं तो वह मार्क्सवाद ही है। अगर कोई ड्राइवर ट्रेन का एक्सीडेंट कर दे तो उससे रेलवे प्रणाली को खत्म नहीं किया जा सकता। जहाँ सरकारें फेल हुयी हैं, वहाँ विचारधारा फेल नहीं हो जाती। फिर मार्क्सवाद तो एक वैज्ञानिक विचारधारा है दो को अगर सही तरीके से लिख कर दो से जोड़ा जाएगा तो चार ही होंगे, पर यदि दो को तीन जैसा लिख दोगे तो पाँच भी हो सकते हैं।